
[bookmark: _Toc211270327]Innledning
	Barnehagens samfunnsmandat er, i samarbeid og forståelse med hjemmet, å ivareta barnas behov for omsorg og lek og fremme læring og danning som grunnlag for allsidig utvikling. Årsplanen er et arbeidsredskap for barnehagepersonalet og dokumenterer barnehagens valg og begrunnelser, og viser hvordan barnehagen arbeider for å omsette rammeplanens formål og innhold og lokale tilpasninger til pedagogisk praksis. Årsplanen inneholder informasjon om hvordan barnehagen arbeider med omsorg, danning, lek og læring for å fremme barnas allsidige utvikling samarbeid og forståelse med barns hjem. Planen gir informasjon om hvordan barnehagelovens bestemmelser om innhold følges opp, dokumenteres og vurderes.



Sukkerspinn Familiebarnehage er en liten barnehage med trygge og klare rammer. Vår hjemlige atmosfære og stabile voksne gir et godt utgangspunkt for å støtte barns sosiale kompetanse. Dagene preges av gode rutiner som gir barna positive opplevelser og en følelse av fellesskap. Vi holder til i lyse og fargerike lokaler sentralt på Stabekk. Vi har forskjellige temarom som innbyr til varierte aktiviteter for de minste, og uteplassen vår er en frodig jungel med mange utfordringer, inkludert to lekestativ, dobbel huske, sandkasser og spennende terreng i hagen.
I barnehagen trener vi på sosiale ferdigheter som forståelse, mestring, medfølelse og evnen til å glede seg sammen med andre. Som voksne har vi som mål å se barnet, være tilgjengelige, inspirere og delta, inkludere og vise omsorg, fremme positive følelser, og vise anerkjennelse og bekreftelse, samtidig som vi tilbyr varierte aktiviteter og utfordringer både inne og ute.
Årsplanen vår er utarbeidet i tråd med Lov om barnehager og Rammeplan for barnehagens innhold og oppgaver, og viser hva vi er opptatt av og hvordan vi jobber for å støtte de minste barna i deres utvikling. Barndommen har stor egenverdi, og vi har alltid fokus på trivsel som grunnlag for læring og utvikling.

[bookmark: _Toc443290541][bookmark: _Toc211270328]Bærumsbarnehagen

	I Bærum er det i tillegg til rammeplanen utarbeidet en barnehagemelding for bærumsbarnehagen, Barnehagemelding 2015-2025. 
Arbeidet med barnehagemeldingen skal bidra til at det blir et likeverdige og enhetlige barnehagetilbud i alle Bærums barnehager, for alle barn og foreldre. Tidlig innsats, mestringsperspektivet og samarbeid og samhandling skal vektlegges i bærumsbarnehagen. Barnehagen skal ses på som første trinn i utdanningsløpet, og lek, språk og god helse er spesielle faglige satsingsområder.

Som oppfølging av barnehagemeldingen utarbeides det kvalitetsplaner. Kvalitetsplanen skal bidra til likeverdige barnehagetilbud i Bærum og sikre tidlig innsats og bedre læring for barna i bærumsbarnehagen. Kvalitetsplanen, Lek og læring - Rammeverk for kvalitet i bærumsbarnehagen skisserer satsingsområdene:

Kommunikasjon og språk
Livsmestring
Digital barnehage


[bookmark: _Toc211270329]Barnehagens pedagogiske arbeid
[bookmark: _Toc211270330]Barnehagens verdigrunnlag
[bookmark: _Toc211270331]Barn og barndom
	Barnehagen skal anerkjenne og ivareta barndommens egenverdi. Å bidra til at alle barn som går i barnehage, får en god barndom preget av trivsel, vennskap og lek, er fundamentalt. Barnehagen er også en forberedelse til aktiv deltakelse i samfunnet og bidrar til å legge grunnlaget for et godt liv.



I Sukkerspinn er vi opptatt av at hvert enkelt barn skal møtes som de unike individene de er. Barnehagen skal ha respekt for barnets opplevelsesverden, og gjennom å se hvert enkelt barn og deres behov legger barnehagen til rette for at barna får medvirke og påvirke innhold i barnehagen. Vi er også opptatt av å styrke fellesskapet og følelsen av tilhørighet mellom både barn og voksne. Barndommens egenverdi betyr at barndommen har en verdi i seg selv, og vi mener at barn ikke bare skal sees som fremtidige voksne, men som hele mennesker her og nå. 
Vi anerkjenner barndommens egenverdi ved å:
· Møte alle barn som subjekter, med egne tanker, følelser og perspektiver.
· Ta leken på alvor – leken er en grunnleggende del av barndommen, og må få være et mål i seg selv, ikke bare et pedagogisk virkemiddel for å oppnå andre mål.
· Se glede, trivsel og trygghet som et mål i seg selv, i tillegg til et middel til læring og utvikling.
· Verdsette barnas egne uttrykk og erfaringer, uten å vurdere dem ut fra «nytteverdi».
[bookmark: _Toc211270332]Demokrati
	Gjennom å delta i barnehagens fellesskap skal barna få mulighet til å utvikle forståelse for samfunnet og den verden de er en del av. Barnehagen skal fremme demokrati og være et inkluderende fellesskap der alle får anledning til å ytre seg, bli hørt og delta. Alle barn skal kunne få oppleve demokratisk deltakelse ved å bidra og medvirke til barnehagens innhold, uavhengig av kommunikasjonsevner og språklige ferdigheter.



I barnehagen skal barna erfare demokrati i praksis. Det betyr at de blir møtt som likeverdige mennesker og får mulighet til å uttrykke sine tanker, meninger og ønsker. Gjennom små og store situasjoner i hverdagen får barna erfaringer med å lytte til hverandre, samarbeide, forhandle og ta hensyn til fellesskapet. 
Dette innebærer at vi:
· Lar barna medvirke i valg av lek, aktiviteter og innhold i hverdagen.
· Tar barnas uttrykk på alvor, også når de formidles gjennom kropp, mimikk, lyd og handlinger.
· Jobber aktivt med inkludering og fellesskap, slik at barna opplever at de har en viktig plass i gruppen.
· Modellere viktige verdier, som respekt, likeverd og ansvar for hverandre.
[bookmark: _Toc211270333]Mangfold og respekt
	Barnehagen skal fremme respekt for menneskeverdet ved å synliggjøre, verdsette og fremme mangfold og gjensidig respekt. Barna skal få oppleve at det finnes mange måter å tenke, handle og leve på.



I barnehagen vår møter barna et lite, trygt fellesskap der alle blir sett, hørt og verdsatt for den de er. Vi ønsker at barna skal oppleve at de er viktige for gruppen, og at ulikheter er noe positivt. Selv om barna er små, legger vi grunnlaget for empati, respekt og forståelse for at mennesker kan være forskjellige og at alle har samme verdi.
Dette innebærer at vi:
· Møter hvert barn med varme og anerkjennelse, og viser at alle er unike og betydningsfulle.
· Vektlegger inkluderende lek og trygg tilknytning, slik at alle opplever å høre til og bli respektert.
· Snakker med barna om følelser og vennskap, og støtter dem i å sette ord på og forstå både egne og andres følelser.
· Legger til rette for et inkluderende miljø der barna kan oppleve at de hører til, og at forskjeller er naturlige og verdifulle.
[bookmark: _Toc211270334]Likestilling og likeverd
	Barnehagen skal fremme likeverd og likestilling uavhengig av kjønn, funksjonsevne, seksuell orientering, kjønnsidentitet og kjønnsuttrykk, etnisitet, kultur, sosial status, språk, religion og livssyn. Barnehagen skal motvirke alle former for diskriminering og fremme nestekjærlighet. Barnehagen skal bygge sin virksomhet på prinsippet om likestilling og ikke-diskriminering og bidra til at barna møter og skaper et likestilt samfunn. Alle skal ha likemuligheter til å bli sett, hørt og oppmuntret til å delta i fellesskap i alle aktiviteter i barnehagen. Personalet må reflektere over sine egne holdninger for best mulig å kunne formidle og fremme likeverd og likestilling.



I vår barnehage møter vi alle barn som likeverdige individer med egne følelser, behov og uttrykk. Vi ønsker å gi barna erfaringer med at de er verdifulle akkurat slik de er, og at alle skal ha like muligheter til å delta, prøve og mestre – uavhengig av kjønn, alder, bakgrunn eller forutsetninger.
Dette innebærer at vi:
· Møter hvert barn med respekt og anerkjennelse, og støtter dem i å utvikle trygghet i seg selv.
· Gir alle barn like muligheter til å delta i fellesskapet, uansett interesser, ferdigheter eller personlighet.
· Lar barna prøve ulike roller og uttrykk i lek, uten å styre dem ut fra kjønnsstereotypier eller forventinger.
· Er bevisste på våre egne holdninger og væremåter, slik at vi formidler likeverd i alt vi gjør.
· Legger til rette for at barna gjennom trygghet, lek og nærvær får oppleve at de er like viktige og har samme verdi, og at forskjeller mellom mennesker er noe som gjør fellesskapet rikere.
[bookmark: _Toc211270335]Bærekraftig utvikling
	Barna skal lære å ta vare på seg selv, hverandre og naturen. Barna skal få naturopplevelser og bli kjent med naturens mangfold, og barnehagen skal bidra til at barna opplever tilhørighet til naturen.



Vi ønsker å gi barna nære og gode opplevelser i og med naturen. Gjennom lek undring og hverdagsrutiner får barna tidlige erfaringer med å ta vare på seg selv, hverandre og miljøet rundt. Vi legger vekt på å skape glede ved å være ute og respekt for alt som lever.
Dette innebærer at vi:
· Er mye ute – vi utforsker naturen og mangfoldet i hagen og nærmiljøet, utforsker småkryp, kjenner på vær og årstider, og snakker om det vi opplever sammen.
· Viser omsorg for det som lever, for eksempel ved å ta vare på dyr vi finner, vanne planter og følge med på fugler.
· Bruke naturmaterialer og gjenbruk i lek og forming, slik at barna lærer at ting kan brukes på mange måter.
· Snakker om å ta vare på miljøet i hverdagen, som å rydde etter oss i naturen, spare på vann og kaste søppel på riktig sted.
[bookmark: _Toc211270336]Livsmestring og helse
	Barnehagen skal ha en helsefremmende og forebyggende funksjon og bidra til å utjevne sosiale forskjeller. Barnas fysiske og psykiske helse skal fremmes i barnehagen. Barnehagen skal bidra til barnas trivsel, livsglede, mestring og følelse av egenverd og forebygge krenkelser og mobbing.

Måltider og matlaging i barnehagen skal gi barna et grunnlag for å utvikle matglede og sunne helsevaner.



Vi legger vekt på å gi barna en trygg og god hverdag der de får oppleve mestring, glede og omsorg. Vi ønsker å støtte barna i å utvikle trygghet i seg selv, bygge relasjoner til andre og få et positivt forhold til kropp, mat og bevegelse.
Dette innebærer at vi:
· Gir barna tid og støtte til å mestre hverdagslige ting, som å kle på seg selv, rydde, vaske hender og delta i fellesskapet.
· Legger til rette for at barna får bruke kroppen mye, både ute og inne, kjenne på vær og vind, og utvikle bevegelsesglede.
· Legger til rette for å skape tilhørighet og trygghet, slik at barna lærer å regulere følelser, vise empati og bygge relasjoner.
Et viktig fokus for oss er mest mulig ren og økologisk mat. Vi servere sunn og næringsrik mat laget fra bunnen, og lar barna til del i måltidene med tid, ro og nysgjerrighet. Gjennom felles måltider får barna erfaring med smaker, dufter, fellesskap og glede ved mat.
Dette innebærer at vi:
· Legger til rette for gode måltidsopplevelser, der barna får være med og utforske maten med alle sanser.
· Bruker økologiske råvarer så langt det lar seg gjøre, og snakker med barna om hvor maten kommer fra.
[bookmark: _Toc211270337]Barnehagens formål og innhold
	Barnehagens innhold skal være allsidig, variert og tilpasset enkeltbarnet og barnegruppen. I barnehagen skal barna få leke og utfolde skaperglede, undring og utforskertrang. Arbeidet med omsorg, danning, lek, læring, sosial kompetanse og kommunikasjon og språk skal ses i sammenheng og samlet bidra til barns allsidige utvikling.

Barnehagen skal være en kulturarena hvor barna er medskapere av egen kultur i en atmosfære preget av humor og glede.

Barnehagens fysiske miljø skal være trygt og utfordrende og gi barna allsidige bevegelseserfaringer. Personalet skal utforme det fysiske miljøet slik at alle barn får muligheter til å delta aktivt i lek og andre aktiviteter, og slik at leker og materiell er tilgjengelig for barna.



[bookmark: _Toc211270338]Barnehagen skal ivareta barnas behov for omsorg
	Omsorg er en forutsetning for barnas trygghet og trivsel, og for utvikling av empati og nestekjærlighet. I barnehagen skal alle barna oppleve å bli sett, forstått, respektert og få den hjelp og støtte de har behov for. Barnehagen skal aktivt legge til rette for omsorgsfulle relasjoner mellom barna og personalet og mellom barna, som grunnlag for trivsel, glede og mestring.



Omsorg danner grunnlaget for alt arbeid i vår barnehage. De yngste barna trenger trygge voksne som ser, forstår og møter dem med varme og tilstedeværelse. Gjennom trygghet, tid og varme relasjoner bygger vi et miljø der barna får oppleve tilhørighet, glede og kjærlighet, og der omsorg blir en naturlig del av alt vi gjør.
Dette innebærer at vi:
· Er nære og til stede i barnas hverdag, slik at de alltid har en voksen å søke støtte hos.
· Møter barnas behov med trygghet og sensitivitet, enten det handler om trøst, glede, mestring eller hvile.
· Skaper rutiner og forutsigbarhet, slik at barna vet hva som skal skje og opplever trygghet i hverdagen.
· Ser omsorg som et gjensidig forhold, der både barn og voksne viser omtanke for hverandre og for fellesskapet.

[bookmark: _Toc211270339]Barnehagen skal ivareta barnas behov for lek
	Leken skal ha en sentral plass i barnehagen, og lekens egenverdi skal anerkjennes. Barnehagen skal gi gode vilkår for lek, vennskap og barnas egen kultur. Leken skal være en arena for barnas utvikling og læring, og for sosial og språklig samhandling. Barnehagen skal inspirere til og gi rom for ulike typer lek både ute og inne. Barnehagen skal bidra til at alle barn kan oppleve glede, humor, spenning og engasjement gjennom lek – alene og sammen med andre.



Leken er barnas viktigste arena for opplevelser, samhandling, bearbeiding av erfaringer og utprøving. For ettåringen kan imitasjon, mimikk og latter skape relasjoner og lek som varer og varer. Gjentagelse og humor får stort rom i barnehagen hos oss. Etter hvert, når barna blir to - til tre år, blir evnen til å «late som» og forholde seg til sine, og andres roller i lek desto viktigere. Slik skaper lek en helt spesiell kvalitet i barndommen og vi vil jobbe bevisst for at alle skal føle en trygghet til å leke. Gjennom vennskap får barna unike muligheter til å praktisere sosiale ferdigheter. Det å få venner og det å få delta i leken sammen med andre er grunnlaget for barns trivsel og utvikling i barnehagen.

Dette innebærer at vi:

· Er bevisste på hvorfor lek er så viktig for barn, og hva barn kan lære gjennom lek.
· Sikrer at alle barna har muligheten til å leke sammen
· Skaper et spennende og variert lekemiljø tilpasset alle barn, både i grupper og enkeltvis.
· Tilrettelegger dagsrytmen slik at vi tar vare på den gode leken.
· Er lekende voksne, både ute og inne.
· Lærer barna at alle leker har sin faste plass
· Observerer barnas lek og følge med på hvem som leker sammen.
· Veileder barn i lek og lære barna lekekoder
· Unngår å bryte opp god lek, og passe på at alle barna kommer inn i leken.

[bookmark: _Toc211270340]Barnehagen skal fremme danning
	Barnehagen skal fremme samhold og solidaritet samtidig som individuelle uttrykk og handlinger skal verdsettes og følges opp. Barnehagen skal bidra til at barna kan forstå felles verdier og normer som er viktige for fellesskapet.



Vi ser danning som en livslang prosess som begynner allerede i de første leveårene. Gjennom omsorg, lek undring og fellesskap får barna erfaringer som hjelper dem å utvikle forståelse for seg selv, andre og verden rundt seg. For oss handler danning om at barna får støtte til å utvikle egen identitet, selvfølelse og empati. Samt erfare verdier som respekt, ansvar og medvirkning i praksis. Gjennom daglige møter preget av nærhet, respekt og lek legger vi grunnlaget for barnas videre danning – en utvikling av både selvstendighet og fellesskapsfølelse.
Dette innebærer at vi:
· Møter barna med varma og anerkjennelse, slik at de får trygghet til å utforske og uttrykke seg.
· Hjelper barna med å sette ord på følelser og erfaringer, og støtte dem i å forstå seg selv og andre.
· Gir rom for lek, undring og samtaler, der barna får oppleve glede ved å lære og være sammen.
· Er bevisste rollemodeller, som viser hvordan man tar hensyn, viser respekt og tar ansvar i fellesskapet.
[bookmark: _Toc211270341]Barnehagen skal fremme læring
	I barnehagen skal barna oppleve et stimulerende miljø som støtter opp om deres lyst til å leke, utforske, lære og mestre. Barnas nysgjerrighet, kreativitet og vitebegjær skal anerkjennes, stimuleres og legges til grunn for deres læringsprosesser.



I vår barnehage skjer læring gjennom lek, samspill og hverdagens mange små øyeblikk og situasjoner. For de yngste barna handler læring om å utforske, prøve, erfare og gjenta – med trygge voksne som støtter, gleder seg sammen med dem og setter ord på det de opplever. Vi ser på læring som en naturlig del av alt vi gjør, der nysgjerrighet og mestring står i sentrum. Gjennom lek, utforskning og trygge relasjoner får barna erfaringer som legger grunnlaget for videre læring, utvikling og livsmestring.
Dette innebærer at vi:
· Gir barna tid og rom til å utforske, både inne og ute, slik at kan bruke sansene og kroppen aktivt.
· Følger barnas initiativ og interesser, og bygger videre på det de viser glede over og nysgjerrighet for.
· Setter ord på handlinger og opplevelser, slik at barna gradvis utvider språk, begrepsforståelse og forståelse for sammenhenger.
· Feirer små og store mestringsopplevelser, slik at barna opplever glede og tro på seg selv.
[bookmark: _Toc211270342]Barnehagen skal fremme vennskap og fellesskap
	I barnehagen skal alle barn kunne erfare å være betydningsfulle for fellesskapet og å være i positivt samspill med barn og voksne. Barnehagen skal aktivt legge til rette for utvikling av vennskap og sosialt fellesskap (Rammeplanen, s. 22-23).



I vår barnehage legger vi vekt på å skape et varmt og trygt fellesskap der barna opplever glede ved å være sammen. Vennskap og fellesskap utvikles gjennom lek, nærhet og gjentatte hverdagsopplevelser med trygge voksne til stede. Vi vet at barn lærer sosialt samspill gjennom kropp. Blikk, smil, turtaking og delte erfaringer. Derfor legger vi til rette for mange små møter der barna får oppleve å bli sett, forstått og inkludert. Gjennom varme relasjoner, lek og fellesskap lærer barna å vise empati, bygge vennskap og oppleve glede ved å være en del av et lite og trygt fellesskap.
Dette innebærer at vi:
· Er til stede i barnas samspill, hjelper dem å tolke hverandre og støtter opp om gode møter.
· Setter ord på følelser og handlinger, slik at barna gradvis forstår både egne og andres reaksjoner.
· Gir tid til lek og felles opplevelser, der barna kan dele glede undring og mestring.
· Løfter frem vennskap og omsorg, og viser barna hvordan man kan hjelpe, dele og trøste hverandre.
[bookmark: _Toc211270343]Barnehagen skal fremme kommunikasjon og språk
	Kommunikasjon og språk påvirker og påvirkes av alle sider ved barnets utvikling. Gjennom dialog og samspill skal barna støttes i å kommunisere, medvirke, lytte, forstå og skape mening. Barnehagen skal anerkjenne og verdsette barnas ulike kommunikasjonsuttrykk og språk (Rammeplanen, s. 23).



Vi ser kommunikasjon som grunnlaget for både læring, relasjoner og trivsel. De yngste barna uttrykker seg gjennom kropp, blikk, lyder, gester og etter hvert ord. Vi legger vekt på å møte alle uttrykk med tid, oppmerksomhet og svar, slik at barna opplever at det de formidler blir forstått og tatt på alvor. Gjentagelser, trygghet og gode samtaler lærer barna at språk handler om mer enn ord – det handler om kontakt, forståelse og fellesskap. Gjennom lek, sang, samtaler og hverdagssituasjoner legger vi grunnlaget for barnas språkutvikling og glede ved kommunikasjon. 
Dette innebærer at vi:
· Er nær og til stede i samspill med barna, og svarer på både verbale og nonverbale uttrykk.
· Setter ord på det barna opplever, slik at de gradvis lærer å knytte ord til handling, følelser og gjenstander.
· Leser, synger og rimer sammen, for å styrke språkrytme, ordforråd og felles opplevelser.
· Bruker et rikt og positivt språk, og viser at det er mange måter å uttrykke seg på.
[bookmark: _Toc211270344]Barns medvirkning
	[bookmark: _Hlk209774596]Barnehagen skal ivareta barnas rett til medvirkning ved å legge til rette for og oppmuntre til at barna kan få gitt uttrykk for sitt syn på barnehagens daglige virksomhet. Barna skal jevnlig få gitt uttrykk for sitt syn på barnehagens daglige virksomhet. Alle barn skal få oppleve å få innflytelse på det som skjer i barnehagen.



Synet på barn og barneoppdragelse har gjennomgått store endringer de senere årene. Tidligere så man nærmest på barn som objekter som skulle påvirkes og formes. I dag ønsker vi å møte barn som subjekter og aktive samspillspartnere fra fødselen av. Det betyr at de har krav på å bli hørt og ha innflytelse på saker som vedrører dem, samt rett til å ha egne tanker og følelser. Rammeplanen for barnehagen slår fast at «her gjelder det ingen aldersgrense». 
Trygghet og god selvfølelse skapes i relasjoner preget av likeverdighet.
Hvordan barns rett til medvirkning praktiseres, vil være avhengig av barnets alder og modenhet. De yngste barna formidler i hovedsak sine ønsker, behov og synspunkter gjennom kroppsholdning, mimikk og andre følelsesmessige uttrykk. Hos små barn bærer kroppen og verbalspråket i seg både følelser, intensjoner og tanker.
Barns rett til medvirkning betyr ikke at barna alltid «får det som de vil». I familiebarnehagen legger vi vekt på at de voksne skal være tilstedeværende og delta i barnas aktiviteter og lek. Ansvaret for det som skjer i barnehagen ligger hos de voksne. Barna trenger voksne veiledere. De voksnes hovedoppgave blir å prøve og fange opp barnas kroppslige og verbale uttrykk, tolke og bekrefte barnets ønske, være anerkjennende og tydelig. På den måten arbeider vi for å sikre at barn får mulighet til å medvirke ut fra et alders- og modenhetstilpasset perspektiv.
[bookmark: _Toc211270345]Samarbeid mellom hjem og barnehage
	Barnehagen skal legge til rette for foreldresamarbeidet og god dialog med foreldrene og ivareta foreldrenes rett til medvirkning. Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Foreldrene og barnehagens personale her et felles ansvar for barnets trivsel og utvikling. Samarbeidet mellom hjemmet og barnehagen skal alltid ha barnets beste som mål.



Vi ønsker at hvert enkelt barn skal utvikle seg og trives i familiebarnehagen. Mye avhenger av et nært og godt samarbeid mellom barnehage og foreldre. Det daglige samarbeidet mellom barnehagen og foreldrene må bygge på gjensidig åpenhet og tillit. 
Foreldrene sikres medvirkning på barnehagens samlede virksomhet gjennom deltagelse i barnehagens samarbeidsutvalg (SU), foreldremøter, foreldresamtaler og ikke minst den daglige kontakten i barnehagen.
[bookmark: _Toc211270346]Overganger
[bookmark: _Toc211270347]Når barnet begynner i barnehagen
	Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære.



Når barnet begynner i barnehagen, legger vi stor vekt på en trygg og gradvis tilvenning, vi bruker prinsippene i trygghetssirkelen som utgangspunkt i arbeidet vårt. Trygghetssirkelen bygger på at barn lærer og utvikler seg best når de opplever nærhet, forutsigbarhet og trygghet i relasjonen til voksne. Personalet er tilgjengelige, oppmerksomme og sensitive for barnets signaler, og støtter barnet i å utforske miljøet i sitt eget tempo, med den tryggheten det trenger.
Foreldre tilbys ukentlige besøksdager i månedene før oppstart, slik at barnet kan bli kjent med barnehagen og de ansatte i små doser. Tilvenningen følger ingen fast rutine, men tilpasses hvert enkelt barns og families behov, slik at både barn og foreldre får en god og trygg start i barnehagen.
Overgang til ny barnehage
Vi har ingen barn opp til skolealder så vår overgang blir mellom: 
FAMILIEBARNEHAGEN OG ANNEN BARNEHAGE 
Barn som fyller tre år i løpet av kalenderåret, slutter til sommeren dette året. Foreldrene blir informert om søknadsfrister i kommunen. Barna blir forberedt gjennom samtaler og selvstendig deltakelse i hverdagsaktiviteter. Som for eksempel påkledning, spise selv, osv. Alle barn får tilbud om en overgangssamtale og et overgangsskjema som kan leveres til den nye barnehagen. Besøk i ny barnehage avtales direkte mellom foreldre og den nye barnehagen.
[bookmark: _Toc211270348]Barnehagen som pedagogisk virksomhet
	Barnehagen skal være en pedagogisk virksomhet som skal planlegges og vurderes. Målet er å gi barna et tilrettelagt tilbud i tråd med barnehageloven og rammeplanen. For å oppnå dette skal barnehagen være en lærende organisasjon, og det pedagogiske arbeidet skal være begrunnet i barnehageloven og rammeplanen.



[bookmark: _Toc211270349]Planlegging
	Planleggingen gir grunnlag for å tenke og handle langsiktig og systematisk i det pedagogiske arbeidet. Planleggingen skal bidra til kontinuitet og progresjon for enkeltbarn og barnegruppen. Planleggingen er utgangspunkt for refleksjon og utvikling av barnehagens pedagogiske praksis. Planleggingen er med utgangspunkt i kunnskap om barns trivsel og allsidige utvikling, og den baseres på observasjon, dokumentasjon, refleksjon, systematisk vurdering og samtaler med barn og foreldre.



I vår barnehage planlegger vi med utgangspunkt i barnas behov, interesser og utvikling. Vi vet at de yngste barna lever i øyeblikket, og at planene våre må være fleksible for å kunne følge barnas initiativ og rytme i hverdagen. Derfor bruker vi periodeplaner fremfor faste uke- eller månedsplaner. Dette gir rom for å tilpasse innholdet etter barnas dagsform, årstid, vær, gruppedynamikk og aktuelle tema som oppstår naturlig i leken.
Dette innebærer at vi:
· Observerer og lytter til barna for å se hva de viser interesse for, og lar det prege planleggingen.
· Reflekterer jevnlig i personalgruppen over hvordan barna deltar, trives og utvikler seg.
· Beholder rom for det spontane og uforutsette, fordi det ofte er i slike øyeblikk de beste lærings- og samspillserfaringene skjer.
[bookmark: _Toc211270350]Vurdering
	Barnehagen skal jevnlig vurdere det pedagogiske arbeidet. Det betyr at det pedagogiske arbeidet skal beskrives, analyseres og fortolkes ut fra barnehagens planer, barnehageloven og rammeplanen.



Vi bruker vurdering som et verktøy for å utvikle praksis, ikke for å vurdere barna. Vurderingen handler om å reflektere over hvordan vi som voksne legger til rette for trivsel, lek, læring og utvikling, og om barna får det de trenger i hverdagen.
Vi vurderer fortløpende gjennom observasjon, dialog og refleksjon i personalgruppen. Små barnegrupper og tett kontakt gjør det mulig å se hvert enkelt barn og justere praksis raskt når behov oppstår.
Dette innebærer at vi:
· Observerer hverdagen og reflekterer over hvordan barna deltar, trives og utvikler seg.
· Vurdere vår egen rolle og praksis, og tilpasser miljøet etter barnas behov og initiativ.
· Bruker vurdering som grunnlag for videre planlegging, slik at arbeidet blir levende og i utvikling.
· Samarbeidet tett med foreldrene, som kjenner barnet best, og tar deres erfaringer med i refleksjonen.
[bookmark: _Toc211270351]Dokumentasjon
	Dokumentasjon av personalets arbeid synliggjør hvordan personalet arbeider for å oppfylle kravene i barnehageloven og rammeplanen.



I vår barnehage handler dokumentasjon om å synliggjøre barnas opplevelser, lek og læring. Dokumentasjon hjelper oss å se og verdsette barnas hverdag, og gir både foreldre og ansatte et innblikk i alt det meningsfulle som skjer i barnehagen. 
Vi bruker dokumentasjonen som et utgangspunkt for refleksjon i personalgruppen, ikke for å måle prestasjoner. Slik kan vi forstå og videreutvikle vår praksis, som et ledd i å være en lærende organisasjon.
Dette innebærer at vi:
· Tar bilder og skriver korte tekster som viser barnas aktiviteter, prosesser og opplevelser.
· Bruker dokumentasjonen i samtaler mellom ansatte og foreldre for å synliggjøre barnas utvikling og trivsel.
· Reflekterer sammen som personale over hva dokumentasjonen forteller oss om barnas interesser og behov.
[bookmark: _Toc211270352]Barnehagens arbeidsmåter
	Arbeidsmåtene skal ivareta barnas behov for omsorg og lek, fremme læring og danning og gi barn mulighet for medvirkning. Personalet skal ta i bruk varierte arbeidsmåter, og de skal tilpasses enkeltbarn, barnegruppen og lokalmiljøet. Valg av arbeidsmåter gir muligheter for å gjøre barnehagens innhold spennende og variert.



Alt vårt arbeid bygger på et fundament av trygghet og tilknytning. Gjennom varme, forutsigbare og stabile relasjoner skaper vi et trygt miljø hvor barna tør å utforske, lære og utvikle seg. Vi vektlegger betydningen av en tydelig og tilstedeværende voksenrolle, som veileder, støtter og setter grenser på en varm og forutsigbar måte, og som deltar aktivt i lek og aktiviteter. Dette fremmer trygghet, sosial kompetanse og gir barna mulighet til å lære og utforske i et støttende miljø.
Vi legger stor vekt på barns medvirkning. Vi observerer barna og planlegger aktiviteter og innhold ut fra deres interesser og initiativer, fordi vi vet at barn lærer best i situasjoner som er meningsfulle for dem. Fri lek er en viktig del av dagen, samtidig som vi legger til rette for rutiner som gir trygghet og forutsigbarhet. For de yngste barna ser vi kroppen som et utgangspunkt for kommunikasjon og læring, og vi til rettelegger for aktiviteter som stimulerer både motorikk og sosial utvikling. Vi elsker å være ute, og legger til rette for at barna skal oppleve natur og nærmiljø i all slags vær.
[bookmark: _Toc211270353]Progresjon
I barnehagen legger vi til rette for at hvert barn gradvis utvikler ferdigheter på ulike områder, som språk, sosial kompetanse, motorikk, selvstendighet og emosjonell utvikling. Progresjonen skjer både individuelt og i gruppe, og tilpasses hvert barns alder, interesser og utviklingsnivå. Lek, voksenstyrte aktiviteter og turer i nærmiljøet brukes som viktige læringsarenaer.
Gjennom frilek får barna mulighet til å utforske, samarbeide og løse problemer i sitt eget tempo, mens planlagte aktiviteter gir utfordringer som støtter utviklingen videre. Personalet observerer og dokumenterer barns utvikling kontinuerlig, slik at vi kan tilpasse innhold og aktiviteter, og følge opp hvert barns progresjon på en bevisst og systematisk måte.
Progresjon skjer alltid innenfor rammen av trygghet og gode relasjoner. Barn som opplever stabilitet, forutsigbarhet og nærhet til voksne og jevnaldrende, lærer bedre og tør å prøve nye ferdigheter. Vi ønsker å skape et miljø der barna opplever mestring, glede og motivasjon til videre utforskning og læring.

[bookmark: _Toc211270354]Barnehagens digitale praksis
I Sukkerspinn søker vi å bruke digitale verktøy som hjelpemidler i vår praksis. Skjermbruk inngår ikke i den daglige praksisen. Vi lytter og danser heller til musikk, og bruker eventyr og lydbøker for å fremme barnas fantasi og indre fremstillingsevne, samt til å gi inspirasjon til lek.
[bookmark: _Toc211270355]Barnehagens fagområder
	Fagområdene gjenspeiler områder som har interesse og egenverdi for barn i barnehagealder, og skal bidra til å fremme trivsel, allsidig utvikling og helse. Barnehagen skal se fagområdene i sammenheng, og alle fagområdene skal være en gjennomgående del av barnehagens innhold. Barna skal utvikle kunnskaper og ferdigheter innenfor alle fagområder gjennom undring, utforskning og skapende aktiviteter.



Hvert fagområde dekker et vidt læringsfelt. I familiebarnehagens hverdagsliv vil fagområdene svært ofte være til stede samtidig og gli over i hverandre. For små barn finnes ingen spesifikke fagområder, det finnes bare liv. 

Fagområdene finnes i kommunikasjonen mellom menneskene, velkomstene, utelivet, i musikken, bildene, bevegelsene, uttrykkene, ordene, lydene og luktene.

Vi må tilpasse arbeidet med de ulike fagområdene til barnas alder, interesser, modenhet og barnegruppens sammensetning. Hverdagen og de daglige gjøremålene i familiebarnehagen skal by på varierte opplevelser slik at barna kan få like muligheter til å møte utfordringer som svarer til deres utviklingsnivå.

[bookmark: _Toc211270356]Kommunikasjon, språk og tekst
Vi ønsker at barna skal utvikle god kommunikasjon gjennom og sende og tolke budskap, både seg imellom, og mellom barn og voksne. Mye av det som blir viktig med små barn er å skape kommunikasjon både verbalt og nonverbalt. Når barna er små, skjer kommunikasjonen ofte gjennom kroppsspråk. 
Vi jobber med at barna skal kunne lytte og gi respons, men også kommunisere på egenhånd ved å uttrykke følelser. Når barna blir større jobber vi med å sette ord på følelser. En annen viktig del av hverdagen er å skape positive relasjoner gjennom lek, der det utveksles mange små budskap i løpet av en dag.
Vi øver også på å vente på tur, selv om barna fort kan bli utålmodige. Barna kan gjennom kommunikasjon vise hva som er deres, hva som skjedde og hvorfor vi må dele. 
Gjennom arbeid med fagområdet får barna mulighet til å:
· Lytte og gi tilbakemeldinger gjennom kroppsspråk og etter hvert verbalt språk.
· Oppleve tillit i samspill mellom barna og mellom barn og voksne.
· Oppleve glede ved å kommunisere.
· Få meningsfylte opplevelser rundt språk og kommunikasjon.
· Delta et språkstimulerende miljø.
· Øve seg på å snakke, lytte og vente på tur.
· Oppleve fellesskap og glede gjennom sang, rim, høytlesing og samtaler.

[bookmark: _Toc211270357]Kropp, bevegelse, mat og helse
Vi ser på kropp, bevegelse og helse som en naturlig del av hverdagen. De yngste barna lærer gjennom hele kroppen – ved å krype, klatre, løpe, rulle og utforske. Vi legger til rette for at barna får bruke kroppen både ute og inne, og får oppleve mestring gjennom fysisk aktivitet på sitt nivå. Gjennom fysisk aktivitet utvikler barn både motoriske ferdigheter og fysiske og koordinative egenskaper. De yngste barnas lek springer ut fra kroppen i bevegelse, og vi arbeider for at alle barna skal kunne delta i fysisk aktivitet i fellesskap. Vi tilrettelegger for allsidige bevegelseserfaringer i både inne- og utemiljøet. Hopperommet og øvrige innearealer brukes aktivt til både frilek og organisert lek. Hagen har både flate områder, ulendt terreng og flere nivåer, samt ulike lekeapparater som utfordrer barnas ulike modningsnivåer.
Vi har også et stort fokus på mat og helse. Barna får servert ren, økologisk mat, og måltidene er viktige fellesskapsstunder der barna deltar aktivt og opplever trygghet, gode smaker og trivsel rundt bordet. Vi snakker med barna om maten, hvor den kommer fra, og hvordan den gjør kroppen godt.
Gjennom arbeid fagområdet får barna mulighet til å:
· Oppleve glede, mestring og trygghet ved å bruke kroppen sin.
· Få varierte erfaringer med bevegelse både ute og inne.
· Bli kjent med kroppen sin og dens muligheter.
· Få gode erfaringer rundt måltider, matglede og fellesskap rundt mat.
· Få servert sunn og næringsrik mat, med vekt på økologiske og naturlige råvarer.
· Oppleve at ro, trivsel og hygiene henger sammen med helse og velvære.
[bookmark: _Toc211270358]Kunst, kultur og kreativitet
Kunst og kreativitet handler for oss om å gi barna tid og rom til å uttrykke seg – med formingsaktiviteter, musikk, dans, bygging, fortelling eller rett og slett gjennom fri lek. Vi legger vekt på prosessen fremfor resultatet, og ser verdien i barnas egne uttrykk og initiativ.
Gjennom ulike materialer og uttrykksformer får barna erfare at kreativitet ikke handler om å gjøre likt, men om å prøve, utforske og bruke fantasien. Vi ønsker også at barna skal oppleve kultur som noe levende og nært – i hverdagens små tradisjoner, årstidene og fellesskapet vi skaper samen.
Gjennom arbeid med fagområdet får barna mulighet til å:
· Utforske ulike materialer og uttrykksformer som maling, naturmaterialer, musikk og bevegelse.
· Utforske gjennom sansene – se, høre, lukte, kjenne og smake.
· Oppleve glede ved å skape noe selv og dele det med andre.
· Utvikle fantasi, nysgjerrighet og skaperglede gjennom lek og utforskning.
· Oppleve musikk, sang, fortelling og dans som en del av fellesskapet.
· Skape og uttrykke seg uten at det stilles krav til resultatet.
· Utvikle finmotoriske ferdigheter.

[bookmark: _Toc211270359]Natur, miljø og teknologi
Vi ønsker å skape glede ved å være ute og nysgjerrighet for at som lever og gror. De yngste barna lærer gjennom kroppen, og naturen gir uendelige muligheter til å bruke sansene, utforsk, klatre, løpe, lukte, smake og kjenne på vær og vind.
Gjennom lek og opplevelser i naturen lærer barna å vise respekt for alt levende – for trær, insekter, dyr og planter. Vi snakker om hvordan vi kan ta vare på naturen, og legger grunnlaget for bærekraftige holdninger tidlig i livet.
Vi er opptatte av at barna skal være ute mye, og legger til rette for naturopplevelser og å bruke naturen som en arena for lek, undring og utforskning. Både i hagen og på tur. Ved å følge barnas undring og initiativer legger vi til rette for at naturfenomener synliggjøres og utforsker sammen med barna. 
Gjennom arbeid med fagområdet får barna mulighet til å:
· Oppleve glede, ro og nysgjerrighet ved å være ute i naturen.
· Utforske og bruke kroppen sin i varierte naturomgivelser.
· Oppleve årstidenes endringer og vær gjennom sansene.
· Vise respekt og omsorg for naturen og alt som lever.
· Delta i enkle former for kildesortering og lære at små handlinger har betydning.
· Undre seg over hvordan ting henger sammen i naturen.
[bookmark: _Toc211270360]Antall, rom og form
Vi ønsker å skape positive erfaringer med matematikk allerede fra barna er små. For oss handler matematikk om å utforske, undre seg og finne sammenhenger i hverdagen. Barna lærer best når de får bruke kroppen, sansene og språket sitt aktivt – når de får telle, bygge, sortere, sammenligne og skape mønstre gjennom lek og opplevelser. Vi bruker matematiske begreper i hverdagen, som for eksempel «mer», «mindre», «stor», «liten», «rund», «under» og «bak», slik at barna gradvis får en naturlig forståelse for tall og rom. Gjennom sang, rim og regler opplever barna rytme og mønstre, som er viktige byggesteiner for tidlig tallforståelse.
Bygging og konstruksjon gir barna erfaringer med former, balanse og romforståelse, samtidig som de trener på samarbeid og konsentrasjon. Vi ser på matematikk som en del av barnas kognitive utvikling og lek – ikke som læring adskilt fra hverdagen, men som noe som oppstår naturlig i samspill og nysgjerrighet.
Gjennom arbeid med fagområdet får barna mulighet til å:
· Utforske antall, former, størrelser og mønstre gjennom lek og aktiviteter.
· Få erfaring med telling og begynnende tallforståelse.
· Bruke matematiske begreper i daglige situasjoner og samtaler.
· Bygge, stable og skape konstruksjoner som fremmer romforståelse.
· Sortere, sammenligne og oppdage forskjeller og likheter.
· Oppleve glede ved sanger, rim og regler med rytme og tall.
· Utvikle konsentrasjon, nysgjerrighet og logisk tenkning gjennom utforskning.
[bookmark: _Toc211270361]Etikk, religion og filosofi
I vår barnehage legger vi vekt på å møte hverandre med respekt, omsorg og åpenhet. Barna lærer gjennom daglige situasjoner hva det vil si å vise empati, vente på tur, hjelpe andre og vise hensyn. Vi snakker om følelser, rettferdighet og vennskap, og støtter barna i å forstå at alle mennesker har verdi.
Vi er opptatt av undring og samtaler, og om små og store spørsmål som bukker opp i hverdagen. Når barna spør «hvorfor?» og «hvordan?», tar vi oss tid til å lytte, utforske og undre oss sammen.
Gjennom året markerer vi enkelte kristne høytider som jul og påske, fordi de er en naturlig del av kulturen og tradisjonen vår. Samtidig tar vi også inn ulike tradisjoner og markeringer som er representert i barnehagen. Dette gjør vi på en inkluderende og tradisjonsrik måte, med vekt på fellesskap, glede og gjenkjennelse.
Gjennom arbeid med fagområdet får barna mulighet til å:
· Øve på å vise omsorg, empati og respekt for andre.
· Undre seg og reflektere sammen med barn og voksne.
· Oppleve at følelser og tanker blir tatt på alvor.
· Delta i samtaler om rettferdighet, vennskap og hvordan vi er mot hverandre.
· Bli kjent med tradisjoner og høytider som gir fellesskap og tilhørighet.
· Oppleve at ulike livssyn, kulturer og tankemåter blir møtt med åpenhet og nysgjerrighet.
[bookmark: _Toc211270362]Nærmiljø og samfunn
Vi ønsker at barna skal oppleve trygghet, tilhørighet og nysgjerrighet i møte med nærmiljøet sitt. Vi går ofte på turer i nærområdet og lar barna utforske omgivelsene med alle sansene. Det kan være små stier på vei til lekeplassen og lite trafikkerte gater i nærområdet, der barna får gå selv. Det kan også være en busstur til ulike kulturtilbud i kommunen, eller ulike lekeplasser rundt barnehagen. 
Barna får bli kjent med menneskene og naturen rundt seg. Vi hilser på folk og dyr vi møter, ser på arbeidsfolk, følger med på endringer i naturen og snakker om det vi ser. Slik får barna en begynnende forståelse for hvordan mennesker, steder og natur henger sammen.
Vi legger vekt på å skape gode opplevelser i nærmiljøet, slik at barna kjenner glede og trygghet i omgivelsene sine. Gjennom små og store turer opplever de fellesskap, deltakelse og mestring.
Gjennom arbeid med fagområdet får barna mulighet til å:
· Utforske og bli kjent med nærområdet sitt gjennom lek og turer.
· Oppleve tilhørighet og trygghet i nærmiljøet.
· Få begynnende forståelse for samspillet mellom mennesker, steder og natur.
· Oppleve fellesskap og samarbeid på turer og felles opplevelser.
· Få erfaring med hvordan de kan bidra til å ta vare på naturen og omgivelsene sine.
[bookmark: _Toc211270363]Kompetanseplan
	Gjennom ulike kompetansetiltak kan de ansatte styrke sin kompetanse og pedagogiske praksis i tråd med rammeplanen.



Personalet får økt kompetanse gjennom kurs, møter og faglige diskusjoner. Vi legger vekt på kontinuerlig læring og felles utvikling, slik at vi stadig kan styrke kvaliteten på barnehagens arbeid. Kompetanseheving skjer blant annet gjennom planleggingsdager, personalmøter og deltakelse på aktuelle kurs. Faglige samtaler om holdninger, verdier og væremåter bidrar til økt bevissthet rundt egen praksis og barnehagens pedagogiske arbeid. Vi ser på kompetanseutvikling som en pågående prosess som bygger på erfaring, samarbeid og refleksjon, til det beste for barna.

